recursal/SuperWikiNEXT-32B huggingface dataset:
**מריו נאקיץ'** (בסרבית: **Mario Nakić**; נולד ב-14 ביוני 2001) הוא כדורסלן סרבי-קרואטי, המשחק בעמדת הסמול פורוורד במועדון הכדורסל אוסטנדה.

קריירה
------

נאקיץ' נולד בבלגרד, סרביה, יוגוסלביה. אביו הוא איבו נאקיץ', כדורסלן עבר קרואטי אשר שיחק בשנות התשעים בהפועל צפת. בנו של אמו, זוריקה דסניקה הסרבית, ואחיו למחצה של נאקיץ' הוא פיליפ ז'יבינוביניץ', בנו של טניסאי העבר הסרבי סלובודאן ז'יבוינוביץ'.

נאקיץ' החל את קריירת הכדורסל שלו בקבוצת הנוער של זמון פיטופרמצ'יה, בה שיחק עד שנת 2014. בעונת 2014/2015, עבר נאקיץ' למחלקת הנוער של פרטיזן בלגרד. עונה לאחר מכן הוא עבר למחלקת הנוער של ריאל מדריד. נאקיץ' נבחר לחמישיית טורניר היורוליג עד גיל 18 בעונת 2017/2018. עונה לאחר מכן, נאקיץ' זכה עם ריאל מדריד באליפות היורוליג עד גיל 18, כשהוא נבחר לשחקן המצטיין של הטורניר. במשחק הגמר מול מגה לקס, נאקיץ' קלע 33 נקודות והעמיד מדד יעילות של 41.

ב-24 במאי 2018, נאקיץ' ערך את הופעת הבכורה שלו בקבוצה הבוגרת של ריאל מדריד בהליגה הספרדית, כשקלע שתי נקודות בהפסד לגראן קנריה.

### קריירה בינלאומית

נאקיץ' יכול לשחק בנבחרות קרואטיה או סרביה. במאי 2019, הצהיר מאמן קרואטיה וליקו מרשיץ' כי נאקיץ' עדיין לא יודע מה יעשה, אך הוא נוטה לשחק בסרביה. לאחר מכן אישר את הדברים איגור רקוצ'ביץ', סגן הנשיא של ההתאחדות הסרבית בכדורסל. בהמשך, המאמן של סרביה אלכסנדר ג'ורג'ביץ', טען כי נאקיץ' עדיין לא החליט דבר.

קישורים חיצוניים
----------------

ויקישיתוף מדיה וקבצים בנושא **מריו נאקיץ'** בוויקישיתוף
* מריו נאקיץ', ברשת החברתית אקס (טוויטר)
* פרופיל, באתר eurobasket
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מריו נאקיץ'"**.
אנסמבל מיתר במוזיאון תל אביב לאומנות בניצוחו של יובל צורן, ספטמבר 2015
**אנסמבל מיתר** הוא הרכב קאמרי ישראלי, האנסמבל, שהקים הפסנתרן עמית דולברג בשנת 2004, שם לו למטרה לבצע בעיקר מוזיקה ישראלית עכשווית וכן מוזיקה יהודית.

רבות מן היצירות פרי עטם של מלחינים ישראלים שההרכב מבצע חוברו במיוחד בשבילו. האנסמבל מבצע גם יצירות מראשית המאה ה-20, שכתבו חברי האגודה למוזיקה יהודית בסנקט פטרבורג, ביניהם יואל אנגל, יוסף אחרון ועוד.

אנסמבל מיתר מופיע בפסטיבלי מוזיקה בישראל ובאירופה. מאז הקמתו הוזמן לנגן באנגליה, גרמניה, פינלנד, הונגריה, רומניה ובולגריה. כן מקליט האנסמבל בקביעות ל"קול המוסיקה" ולרדיו רומניה.

האנסמבל זכה בפרס ע"ש דניאל בנימיני בשנת 2006, בפרס ע"ש עדן פרטוש בשנת 2008 (שניהם מטעם משרד התרבות והספורט) ובפרס שרת התרבות לשנת 2009 על פעילותו לביצוע מוזיקה עכשווית ישראלית.

אנסמבל מיתר משמש כאנסמבל הבית של האקדמיה למוסיקה ולמחול בירושלים ושל הקונסרבטוריון הישראלי למוזיקה תל אביב.

קישורים חיצוניים
----------------

* 

* אתר האינטרנט הרשמי של אנסמבל מיתר
* אנסמבל מיתר, ברשת החברתית פייסבוק

* אנסמבל מיתר, סרטונים בערוץ היוטיוב
* אמיר מנדל, אנסמבל מיתר: "גם את בטהובן תקפו בדורו", באתר ynet, 27 ביוני 2013
* אינטרמצו עם אריק: מיתר באתר YouTube

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305426705171

 |
**הרב משה דב בֶּר הלוי בֶּק** (מאוית במקור **בער בעק**; ג' בסיון ה'תרצ"ד, 17 במאי 1934 – 16 באפריל 2021 ד' באייר ה'תשפ"א) היה מנהיג ארגון נטורי קרתא בארצות הברית.

ביוגרפיה
--------

נולד בבודפשט. שרד את שלטון צלב החץ בבונקר בבית דודו ברחוב דובוזי. ב-1948 עלה לארץ ישראל עם אביו. למד בישיבת ויז'ניץ בבני ברק וב-1959 נשא לאישה את ברכה בת זאב (וועלוועל) אייזנבאך מירושלים. על פי עדותו, הכיר אז את נטורי קרתא ואימץ את השקפתם. בשלב מסוים אף החל להתלבש כירושלמי. הוא נמנה עם קבוצת קנאים שפעלה בוויז'ניץ ושהתסיסה נגד ראש הישיבה אז, רבי משה יהושע הגר בטענה שהוא פשרן בנושא הציונות. "הנידחים", כפי שכונו, סולקו מהישיבה ב-1963.

בק עזב את מדינת ישראל ב-1970 בגלל התנגדותו לציונות והשתקע במונטריאול. ב-1980 עבר למונסי ופתח שם בית כנסת בשם "בית יהודי" המשמש כמרכז נטורי קרתא בארצות הברית. התבסס כמנהיג הקבוצה באמריקה וכאחד הקולות הקיצוניים ביותר בציבור החרדי. בין היתר, תקף את הרב משה טייטלבוים, האדמו"ר מסאטמר ואת ועד הכשרות של התאחדות הרבנים, בטענה שהם משווקים כבשר חלק בשר בהמות שנמצאה בהן סירכא כחלק ושאישורי חלב ישראל שלהם אינם אמינים. כמו כן, התקומם בעת הפולמוס על הקמת בית-ספר לילדים מפגרים במימון ממשלתי, משום שהמוסד נעדר סממנים דתיים, בהתאם לדרישות החוק.

בשנות ה-80 החל להשתתף באופן ישיר בפעילות פלסטינית נגד הציונות. הוא חיבר כמה קונטרסים שבהם הציג את השקפתו, השואבת את עיקריה משיטתו של הרב יואל טייטלבוים המפורטת בספרו ויואל משה אך מוסיפה עליה את דגשיו שלו. בין היתר, כתב כי יש סכנה גדולה לשבת בארץ ישראל, הן סכנה פיזית והן משום שהיושבים בה עלולים להזדהות עם מלכות המינות ולהשתמש ב"לשון הטמאה". כמו כן, בניגוד להרב יואל טייטלבוים, הוא חייב את שיתוף הפעולה עם הפלסטינים נגד הציונים והצהיר כי "יש בכך קידוש ה'". לדבריו מותרת התחברות לצורך תועלת עם נכרים, בניגוד לרשע. לדבריו מדינת ישראל טובחת בפלסטינים ומתאכזרת אליהם ולכן מתקפותיהם נגדה לגיטימיות ומובנות. בק ואנשיו הרבו להשתתף בהפגנות פרו-פלסטיניות מול מוסדות בינלאומיים.

מחאה של בד"ץ סאטמאר נגד בעק ופעולותיו
עמדותיו עלו לו, בין היתר, בהרחקה גורפת מקריית טאהש ובמוניטין של תמהוני.

ב-2006 ביקרו כמה חברי נטורי קרתא המזוהים עמו בוועידת השואה הבינלאומית באיראן, מעשה שעורר גינוי אפילו מבד"ץ העדה החרדית ומחסידי סאטמאר בראשותו של הרב זלמן לייב טייטלבוים הנחשבת כקיצונית יותר ביחסה לציונות. ב-2008 נפגש הוא עצמו עם נשיא איראן מחמוד אחמדינז'אד בניו יורק.

נפטר בד' באייר התשפ"א, 16 באפריל 2021. אחיו, הרב אברהם צבי בק, היה אב"ד קהילת "עדת ישראל" במלבורן.

ראו גם
------

* ישראל דוד וייס

קישורים חיצוניים
----------------

ויקישיתוף מדיה וקבצים בנושא **משה בר בק** בוויקישיתוף
* Accused of anti-Semitism, Ahmadinejad meets Jews. סוכנות AP, ספטמבר 2008.
* משה דוב בן ישעיה יוסף בעק (1934-2021), דף שער בספרייה הלאומית

הערות שוליים
------------

1. 1 2  Auschwitz Memorial Press Conference - Part 1 ביוטיוב.
2. ↑  בני בראון, היהדות החרדית והמדינה, **כשיהדות פוגשת מדינה**, המכון הישראלי לדמוקרטיה, 2015
3. ↑  בנימין בראון, **היהדות החרדית והמדינה**. מתוך: ידידיה שטרן, קלמן נוימן, **כשיהדות פוגשת מדינה**, הוצאת המכון הישראלי לדמוקרטיה, תשע"ה. עמ' 163–170.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007514922605171
* ISNI: 0000 0000 3721 9912
* LCCN: n88262413
* VIAF: 4038587
* WorldCat: lccn-n88262413

 |
**אנסמבל סולני תל אביב** הוא הרכב ישראלי למוזיקה קאמרית. האנסמבל נחשב למצטיין בסגנונו ובצלילו. נוסד בשנת 2001 על ידי המנצח ברק טל, וכל נגניו צעירים, בשנות ה-20 וה-30 לחייהם.

היסטוריה
--------

מתוך רצון להקים הרכב קאמרי צעיר שמנגן באופן מלהיב ומרגש, החליט בשנת 2001 המנצח ברק טל, באותה עת מנהל מרכז "יובל" למוזיקה, להקים את "אנסמבל סולני תל אביב".

קונצרט הפתיחה נערך עוד באותה השנה, ב-8 במאי 2001, במרכז "ענב" בתל אביב, וזכה לביקורות מעולות.

האנסמבל המשיך וצמח בקונסרבטוריון שטריקר. במהלך השנים נוספו גם סדרות מנויים בערים נוספות, והיקף הפעילות עלה משנה לשנה. לאחר שבשנים 2007–2009 הופיע במוזיאון תל אביב לאמנות חזר האנסמבל בעונת 2009 - 2010 להופיע במסגרת הסדרות של "שטריקר" באולם "ענב" לאמנות.

כמו גופי תרבות רבים, נקלע האנסמבל לקשיים בעקבות המשבר הפיננסי העולמי בשנת 2008, אשר הקטין בצורה ניכרת את התמיכה מקרנות שונות ומתורמים פרטיים.

החל משנת 2010 מקיים האנסמבל פעילות חינוכית רבה, הן בקונסרבטוריון גבעתיים והן בעפולה ובקריית גת.

אנסמבל סולני תל אביב מקיים סדרות מנויים בתל אביב ובחיפה ומופיע בקונצרטים ובפסטיבלי מוזיקה ברחבי הארץ.

כן הופיע האנסמבל בחוץ לארץ, בין השאר בקרנגי הול שבניו יורק, בווינה ובבודפשט, בפסטיבלי מוזיקה בינלאומיים ובשידורי רדיו וטלוויזיה בישראל ובאירופה. במשך השנים הופיעו עם אנסמבל סולני תל אביב אמנים ידועי שם, ביניהם הכנרים מקסים ונגרוב ואידה הנדל, הויולנית טביאה צימרמן, הקלרינטנים גיורא פיידמן וחן הלוי, הפסנתרנים איתמר גולן, בוריס ברמן ואיאן פאונטיין ואחרים.

פרסים
-----

* קרן בוכמן היימן
* פרס רוזנבלום מטעם עיריית תל אביב-יפו
* פרס עדן פרטוש מטעם משרד החינוך
* פרס לנדאו לאמנויות הבמה בתחום מוזיקה קלאסית לשנת 2015

תמיכות ומענקים
--------------

* משרד החינוך
* עיריית תל אביב-יפו
* מועצת הפיס לתרבות ולאמנות
* קרן התרבות אמריקה ישראל
* קרן מרק ריץ' לחינוך, תרבות ורווחה
* קרן שפילמן למצוינות

דיסקוגרפיה
----------

* La Casa del Diavolo, 2010

בנוסף, השתתף האנסמבל באלבום "עיר" של שלומי שבן.

* ב-2011 יצר איתן שטיינברג גרסה נוספת של יצירתו "רעוא דרעוין" לקול ולתזמורת כלי קשת, שבוצעה על ידי אתי בן-זקן ואנסמבל סולני תל אביב. יצירה זו מבוססת על מזמורי סעודה שלישית. טקסט מאת האר"י.

בעלי תפקידים
------------

* **מנצח, מנהל מוזיקלי ומנכ"ל** - ברק טל
* **יו"ר ועד מנהל** - ישראל בר און
* **חברי הוועד המנהל** - חביבה אבי-גיא, חיותה דביר, אורה הולין, פיליפ חלאבין, רפאלה חרל"פ, אברהם נחמיאס, ד"ר אריה סגל
* **מפיק** - שי פקר
* **מנהל השיווק וקשרי לקוחות** - סמי טוויג
* **יחסי ציבור** - "ענת מרומי יחסי ציבור"
* **כנר ראשי** - יעקב רובינשטיין

קישורים חיצוניים
----------------

* אתר האינטרנט הרשמי של אנסמבל סולני תל אביב
* אנסמבל סולני תל אביב, ברשת החברתית פייסבוק
* הבלוג של אנסמבל סולני תל אביב
* אנסמבל סולני תל אביב, באתר "הבמה"
* אנסמבל סולני תל אביב פותח עונה, telavivCity.com ‏ 6.11.2007
* עומר שומרוני, ‏אנסמבל סולני תל-אביב נאבק על קיומו, עומר שומרוני, באתר גלובס, 17 במרץ 2009
* חן הלוי, אנסמבל סולני תל אביב יולי 2013

הערות שוליים
------------

1. ↑  "ריאיון עם המנצח הישראלי ברק טל"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303648805171

 |
**נוורווינטר נייטס 2** (באנגלית: **Neverwinter Nights 2**) הוא משחק תפקידים פופולרי המבוסס על חוקי המהדורה ה 3.5 של D&D. המשחק יצא בשנת 2006 תחת שתי מהדורות, אחת רגילה והשנייה במהדורה מוגבלת.
במשחק, השחקן יוצר לעצמו דמות על ידי בחירת מאפייניה: גזע, מקצוע, מין, שיוך ועוד, כמו גם מספר מאפיינים חיצוניים. הדמות הזאת אז יוצאת להרפתקה ברחבי עולם המשחק.
נוורווינטר נייטס 2 הוא משחק ההמשך של נוורווינטר נייטס ומתרחש באותו עולם מערכת של ה"ממלכות הנשכחות" (Forgotten Realms) כמו במשחק הראשון. העלילה מתרחשת מספר שנים אחרי סיום המאורעות שהתרחשו במשחק הראשון וכמו כן העלילות בין שני המשחקים לא קשורות באופן ישיר. המשחק מציג שיפורים ניכרים על המשחק הראשון, ביניהם גרפיקה יותר טובה, מקצועות חדשים לבחירה ועוד.
המשחק נכתב על ידי אובסידיאן אנטרטיינמנט (באנגלית: *Obsidian Entertainment*) בניגוד לביוואר (באנגלית: *Bioware*) שכתבה את הראשון. הגרסה הנוכחית של המשחק עומדת על 1.22.

הרחבות
------

### מסכת הבוגד (Mask of the Betrayer)

ב 2007 הוכרזה ויצאה חבילת ההרחבה למשחק בשם מסכת הבוגד (Mask of the Betrayer), החבילה יצאה ב 27 בספטמבר באיחוד האירופאי, ב-9 באוקטובר בארצות הברית ובאחד בנובמבר באוסטרליה. ההרחבה כוללת עלילת המשך לזאת של המשחק המקורי. בנוסף לעלילת המשחק החדשה, ההרחבה כוללת מס' שיפורים כלליים לתוכן, כגון גזעים נוספים לבחירה, יכולות חדשות ושינויים ליכולות קיימות, שיפורים למנוע הגרפי ומקצועות חדשים. החבילה מאפשרת גם לעבור את רמה 20 ובכך לקבל יכולות "אפיות" - יכולות חזקות בצורה ניכרת מהרגילות במשחק.

### מסתורי ווסטגייט (Mysteries of Westgate)

ביוני 2008 הוכרזה ויצאה חבילת ההרחבה למשחק בשם מסתורי ווסטגייט (Mysteries of Westgate), ההרחבה מכילה כבין 8-15 שעות של משחק, מיקומים חדשים ודמויות חדשות, ההרחבה אינה קשורה לעלילת המשחק וההרחבה המקוריים.

ראו גם
------

* נוורווינטר נייטס
* מבוכים ודרקונים
* ממלכות נשכחות

קישורים חיצוניים
----------------

* 

* אתר האינטרנט הרשמי של נוורווינטר נייטס 2
* האתר הרשמי של אובסידיאן אנטרטיינמנט
* נוורוינטר נייטס וולט - אתר המכיל תוכן אפשרי למשחק, חדשות, תמונות מסך וסרטונים.
* הפורומים הרשמיים של קהילת המשחק
* הבלוג הרשמי של מפתחי המשחק - מכיל מידע לגבי טלאים (patchs), תוכן חדש מקהילת המשחק ושאר הודעות מהמפתחים.
* נוורווינטר נייטס 2, באתר PCGamingWiki (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16996805s (data)

 |
הרב **ישועה בסיס** (ה'תקל"ג, 1773 - ט' בטבת ה'תר"ך, 1860) היה מגדולי פוסקי ההלכה בתוניס, אב בית הדין ורבה של תוניס במאה התשע עשרה.

קורות חייו
----------

נולד בעיר תוניס בשנת ה'תקל"ג (1773). למד אצל רבי משה סלום (מחבר הספר "ישמח משה" על מסכת זבחים) ואצל רבי יצחק טייב (בעל "ערך השולחן").

בתחילה כיהן כדיין מן המניין בבית דינו של הרב יצחק טייב. בשנת ה'תר"ז (1847) נפטר הרב יצחק כהן טנוג'י מאנדורה, שהיה הרב הראשי וראב"ד תוניסיה, ורבי ישועה בסיס מונה לכהן תחתיו. בתפקיד זה החזיק שתים עשרה שנה, עד לפטירתו.

הרביץ תורה במשך שנים רבות, והעמיד תלמידים חשובים שהיו מגדולי הרבנים בתוניסיה בדורו ובדור שלאחריו. נודע בשל דאגתו לצורכיהם החומריים של התלמידים ותלמידי החכמים שלמדו בישיבתו.

נודע בשל עיונו העמוק וחריפותו. שני רבנים אשכנזים, הרב אפרים חיות מהונגריה (בעל "אפי רברבי") והרב אברהם זוסמן מפולין (בעל "ויוסף אברהם") מספרים כי התקשו להבין דבר-תורה, ולא מצאו לזה תשובה הולמת, אף ששאלו על כך את חכמי אשכנז ואיטליה, ובבואם לרבי ישועה בסיס, פירש להם את העניין כלאחר יד. 

נודע גם כבקי גדול בתורת הקבלה וכמחולל נפלאות. מעשים רבים מיוחסים אליו בקרב יהודי תוניסיה כפועל ישועות וכמבטל גזירות קשות על ידי מופתים שעשה. עשרות סיפורי-פלא סופרו אודותיו, שמהם ניתן לראות, כי ידע לעמוד בפרץ, ולהגן על היהודים מפני מתנכלים ופורעים ערבים. כן נודעה ידידות רבה שהייתה לו עם מלך תוניסיה "הביי". ברחבי תוניסיה נקרא בשם "מורנו הרב" סתם, או "גאון עוזנו".

הערצת חכמי דורו אליו הייתה רבה, ושמו יצא בתוניסיה ומחוצה לה. הרב אברהם אנקווה, מרבני מרוקו, כותב עליו: "מי לנו גדול בדור הזה בכל זה האפריק כחכמי ורבני תונס יע"א, ובפרט מן הפרט מעטרת ראשנו, נר ישראל, עמוד הימני, סבא דמשפטים, אשר שמעו שמוע מסוף העולם ועד סופו, כמוהר"ר ישועה בסיס הי"ו."

מדי שנה נהג לערוך סעודת הודאה לתלמידי חכמים לאחר שחלף חודש טבת אשר על פי הקבלה נפטרים בו צדיקים.

נפטר בגיל 87 בט' בטבת ה'תר"כ (1860). רבני דורו המליצו עליו "נפטר בכתר פז", שכן נפטר בשנת "כתר" (תר"כ) בגיל "פז" (87). בשל הערצת בני דורו אליו צמו העם יומיים ברציפות, ביום פטירתו ט' בטבת, ולמחרת בצום עשרה בטבת.

### מתלמידיו

* הרב אברהם הכהן יצחקי - מחבר ספר "משמרות כהונה".
* הרב אברהם חג'אג' - ראב"ד תוניסיה ומחבר ספר "זרעו של אברהם"

### חיבוריו

* אבני צדק חלק א, חלק ב – חיבור על שולחן ערוך אורח חיים ויורה דעה. יצא לאור מכתב ידו בתוניס תרס"ג על ידי הרב משה שתרוג.

מלבד חיבורו זה כתב תשובות ופסקים רבים בהלכה, מהם נדפסו בספרים שונים, ביניהם: בספר "גנזי שלום״ לרב שלום שמעוני (נדפס לראשונה בתוניס, תרע"ו) ובספר "מעשה בית דין" (תוניס, תרנ"ו).

ראו גם
------

* יהדות תוניסיה
* שאול הכהן

לקריאה נוספת
------------

* מיכל שרף, **צמידי הזהב: סיפורים מחיי רבי חי טייב ורבי ישועה בסיס מתוניסיה**, הוצאת מכון הברמן למחקרי ספרות, ירושלים 1991.
* הרב מאיר מאזוז, **מגדולי ישראל** חלק א (בני ברק, תשע"ו) עמ' שע-שצד.

קישורים חיצוניים
----------------

* רבי ישועה בסיס זצ"ל, באתר תוניסיה מורשת
* הרב מאיר מאזוז על הרב ישועה בסיס, בתוך: מבוא לספר משפט כתוב, באתר HebrewBooks

הערות שוליים
------------

1. ↑  הרב אברהם אנקווה, זבחים שלמים, קונטרס יצע לרבים, דף ו, באתר היברובוקס

|  |  |  |
| --- | --- | --- |
| **הקודם**:**הרב חיים יצחק הכהן טונג'י** | **רבנים ראשיים לתוניסיה** | **הבא**:**הרב נתן בורג'יל (השני)** |
**סאלו היטלר** (בהונגרית: **Hitlerszalonna**), המכונה בהונגריה בימינו "ריבה עמידת אפייה" (**sütésálló lekvár)**, היא ריבת פירות בעלת מרקם צפוף מאוד שמקורה בממלכת הונגריה במהלך מלחמת העולם השנייה.

מאפיינים
--------

המוצר נמכר בבלוקים בצורת לבנים שעטוף בפיסת נייר ונפרס כמו סאלו. חיילים שמרו אותו בקופסה וניתן היה לבשל (אפייה, טיגון, צלייה) אותו עם מאכלים אחרים. בימינו המוצר המקביל המודרני מכונה כאמור sütésálló lekvár ונמכר לעיתים קרובות בכוסות של מנות קטנות. המונח המודרני עצמו נחשב לסלנג ומוגדר כמשהו כמו "פרי עמיד וקשוח".

אטימולוגיה
----------

מקור אפשרי אחד לשם זה נובע מהמנות צבאיות שניתנו לחיילי הצבא המלכותי ההונגרי. בעימותים מזוינים תחת האימפריה האוסטרו-הונגרית, חיילים הונגרים קיבלו קותל חזיר רגיל כחלק מהמנות שלהם, שכונה "קייזר-ביקון", בהתייחס לקיסר (קייזר) אוסטריה.

במהלך מלחמת העולם השנייה, חיילים הונגרים קיבלו מנות קרב מגרמניה הנאצית, אך לעיתים קרובות קיבלו ריבת פירות במקום בייקון או סאלו. החיילים המשיכו להתייחס לזה כאל בייקון של הקיסר, וה"קיסר" היה הצורר הנאצי, הפיהרר, אדולף היטלר.

ביטוי זה הופיע גם בספר מודפס כלהלן:
"כאשר מתארים את המצב הלוגיסטי של הצבא ההונגרי המלכותי בנהר הדון ולפני קרב סטלינגרד, החשבון (כמתורגם להלן לעברית) קובע כי:
אספקת המזון של החיילים ההונגרים לא הייתה מספקת... לא רק חיילי צבא הונגריה אלא גם חיילים גרמנים סבלו ממחסור במזון ראוי, אבל עבור החיילים ההונגרים היה חסרון נוסף, שהאוכל היה גרמני, והמאכלים הגרמניים הללו (כמו פודינג, ממרח אנשובי, גבינה בשפופרת) היו לא מקובלים ולא היו פופולריים בקרב ההונגרים. רק אוכל גרמני אחד התקבל על ידי החיילים ואף אומץ בהונגריה והפך למוצר רגיל באותם ימים, וזה היה ה"סאלו היטלר" שהיה ריבה בטעמים שהייתה עשויה מדלעת."

ראו גם
------

* רחת לוקום, מזון דומה על בסיס פקטין
* המטבח ההונגרי
* הונגריה במלחמת העולם השנייה
* דולסה דה ממבריז'ו

הערות שוליים
------------

1. ↑  "Így például a mindenféle vegyes hullott gyümölcsből készült kemény tömblekvárt Hitler szalonnának nevezték." Interview of Deme Juliet (אורכב 30.01.2016 בארכיון Wayback Machine) (born Mailender [Nicholas] Juliet) Budapest, Hungary, Interviewer: Zsolt Boros December, 2004 Centropa
2. ↑  Szabó, Edina *A magyar börtönszleng szótára* (2008) (Hungarian dictionary of slang)
3. ↑  Ungváry, Krisztián. *A magyar honvédség a második világháborúban*. Budapest: Osiris, 2005. מסת"ב 978-963-389-685-3, page 177
**דיסנט** (אנגלית: **Descent**) הוא משחק מחשב תלת-ממדי בגוף ראשון אשר ראה אור בשנת 1995, וידוע בשל הפשטת השימוש בטכנולוגיית הרינדור והענקת שישה כיווני תזוזה לשחקן על מנת שיוכל להסתכל מסביב.

שחקנים מקצועיים מצליחים לזוז בעוד 20 כיוונים בנוסף לשישה הבסיסיים (למעלה-ימינה, למעלה-אחורה, למעלה-אחורה-שמאלה וכדומה). דיסנט הוליד שני המשכים (דיסנט II ודיסנט III), ובנוסף את דיסנט: פריספייס - משחק מלחמה בין כוכבי בגוף ראשון. דיסנט פותח על ידי פרלקס סופטוור והושק בשנת 1995.

מהלך המשחק
----------

משחק ליחיד מורכב ממספר שלבים ועל השחקן להגיע דרך תעלות ומבוכים עד לרובוט השולט ולחסל אותו כאשר בדרך מחכים לו רובוטים שמנסים למנוע בעדו. השחקן מתחיל עם מספר מצומצם של כלי נשק, ובמהלך המשחק מוצא את שאר כלי הנשק. שלא כמו במשחק *Doom*, על השחקן לצבור גם אנרגיה על מנת שיוכל להמשיך להשתמש בכלי הנשק שלו.

במשחק הרשת יש סוגים שונים של משחקים כמו **תפוס את הדגל** (CTF) ו**שיתוף פעולה** (CO-OP), אך הנפוץ ביותר הוא **אנרכיה** (Anarchy). בסוג זה עד 8 שחקנים משחקים אחד נגד השני, ללא רובוטים ובשלב אחד. חוץ מסוגים אלו, ישנן גרסאות של המשחק עם עוד מספר סוגים של משחקים. ישנם 27 שלבים, אך בנוסף לשלבים המקוריים ניתן לבנות שלבים באופן עצמאי על ידי תוכנה חיצונית.

אפשרי לבדוק את רמת המשחק של השחקן על ידי הצצה בקובץ השחקן, או על ידי בדיקת הדרגה שלו. בעבר היה נפוץ שהדרגה הגבוהה ביותר - **דמיגוד** (*Demigod*) - כמעט בלתי ניתנת להשגה, אולם כיום דרגה זו אינה מייצגת את רמת המשחק של השחקן מאחר שהיום רוב שחקני דיסנט המתמידים מגיעים לרמה זו.

קוד מקור
--------

קוד המקור של המשחק המקורי שוחרר ב-1997. מאז הופץ גם קוד המקור של דיסנט II ופריספייס 2 והם ניתנים להורדה בחינם ברשת האינטרנט.

קישורים חיצוניים
----------------

* 

* אתר האינטרנט הרשמי של דיסנט
* אתרים כלליים
	+ Planet Descent
	+ Kali - למשחקי רשת
	+ *Descent* source code
* דיסנט, באתר PCGamingWiki (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 73f723e5-cfd6-338b-be4b-4c00fb5522fd
* MusicBrainz work: 4c74e717-b91d-4946-a698-d30e9c75ccfb

 |
**ביאטריס צ'בט** (באנגלית: **Beatrice Chebet**; נולדה ב-5 במרץ 2000) היא אתלטית קנייתית, סגנית אלופת עולם (יוג'ין 2022), אלופת אפריקה (סנט פייר 2022) ואלופת חבר העמים הבריטי (ברמינגהאם 2022) בריצת 5000 מטר.

ביוגרפיה
--------

צ'בט נולדה בקניה לפרנסיס ולליליאן קירוי.

### 2018

#### אלופת עולם עד גיל 20

באליפות העולם עד גיל 20 שנערכה ביולי בטמפרה שבפינלנד זכתה במדליית זהב בריצת 5000 מטר בשיא אישי חדש של 15:30.77 דקות.

### 2019

#### אלופת אפריקה עד גיל 20

באליפות אפריקה עד גיל 20 שנערכה באפריל באביג'אן שבחוף השנהב זכתה במדליית זהב בריצת 5000 מטר בתוצאה של 16:02.66 דקות.

### 2022

באליפות העולם באולם שנערכה במרץ בבלגרד שבסרביה סיימה במקום עשירי בריצת 3000 מטר בתוצאה של 8:47.50 דקות.

#### אלופת אפריקה

באליפות אפריקה שנערכה ביוני בסנט פייר שבמאוריציוס זכתב במדליית זהב בריצת 500 מטר בתוצאה של 15:00.82 דקות.

#### סגנית אלופת עולם

באליפות העולם שנערכה ביולי ביוג'ין שבאורגון, ארצות הברית, זכתה במדליית כסף בריצת 5000 מטר בתוצאה של 14:46.75 דקות, אחרי גודאף צגאי (14:46.29 דקות) ולפני דוויט סיום (14:47.36 דקות), שתיהן מאתיופיה.

#### אלופת חבר העמים הבריטי

במשחקי חבר העמים הבריטי שנערכו באוגוסט בברמינגהאם שבממלכה המאוחדת זכתה במדליית זהב בריצת 5000 מטר בתוצאה של 14:38.21 דקות.

### 2023

#### מדליית ארד באליפות עולם

באליפות העולם שנערכה באוגוסט בבודפשט שבהונגריה זכתה במדליית ארד בריצת 5000 מטר בתוצאה של 14:54.33 דקות, אחרי בת ארצה פיית' קיפייגון (14:53.88 דקות) וסיפאן חסן מהולנד (14:54.11 דקות).

שיאים אישיים
------------

### אצטדיון

* ריצת 1500 מטר: 4:06.09 דקות (2023)
* ריצת 3000 מטר: 8:24.05 דקות (2023)
* ריצת 5000 מטר: 14:05.92 דקות (2023)
* ריצת 10000 מטר: 33:29.7 דקות (2020)

### אולם

* ריצת 3000 מטר: 8:37.06 דקות (2021)

קישורים חיצוניים
----------------

ויקישיתוף מדיה וקבצים בנושא **ביאטריס צ'בט** בוויקישיתוף

* ביאטריס צ'בט, באתר התאחדות האתלטיקה הבין-לאומית

הערות שוליים
------------

1. ↑  Beatrice Chebet: How granny helped launch her athletics career באתר Daily Nation, ‏ 9 באוגוסט 2023 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 14749924

 |
**הפיתוי של ינסון** (בשוודית: **Janssons frestelse**) הוא תבשיל מסורתי מהמטבח השוודי המורכב מתפוחי אדמה, בצל, שפרוט (סוג של דג הרינג) כבושים, פירורי לחם ושמנת. בדרך כלל הוא נכלל ב-julbord (ארוחת חג המולד) השוודי (נקרא גם סמרגוסבורד של חג המולד), וב-påskbuffé של פסחא, שהוא ארוחה קלה יותר מה-julbord המסורתי. המנה נפוצה גם בפינלנד שם היא ידועה בשם **Janssoninkiusaus**.

הכנה
----

צילום מקרוב של צלחת Janssons Frestelse
את תפוחי האדמה חותכים לרצועות דקות ומשטחים בתבנית צלייה, לסירוגין עם השפרוט והבצל הקצוץ ביניהם. ממליחים ומפלפלים כל שכבה, ואז מוסיפים שמנת, כך שכמעט ממלאת את התבנית. לבסוף המנה נאפית בתנור בחום של 200 °C למשך במשך כשעה.

לעיתים קרובות המתכון מתורגם לא נכון, כאשר אנשובי מחליף בו את דג השפרוט. הסיבה לכך היא ששפרוט (Sprattus sprattus) כבושים בסוכר, מלח ותבלינים ידועים בשוודיה בשם ansjovis מאז אמצע המאה ה-19, בעוד אנשובי אמיתי (Engraulis encrasicolus) נמכר בשוודיה בתור sardeller. כמו כן, ניתן להשתמש בהרינגים קטנים (Clupea harengus) במקום שפרוטים.

שם ומקור
--------

המאכל נקשר לעיתים קרובות לזמר האופרה פר אדולף "פלה" יאנזון (1844–1889), הזכור כגורמן (אכלן). עם זאת, טענה נוספת למקור השם הועלתה על ידי Gunnar Stigmark (1910–2001) במאמר שהופיע בכתב העת Gastronomisk kalender. לפי סטיגמרק, השם הושאל מהסרט "Janssons frestelse (1928)" בהשתתפות שחקן הקולנוע והבמאי אדווין אדולפסון. למעשה השם למנה הזו הוטבעה על ידי אמו של סטיגמרק והשפית ששכרה לרגל אירוע מיוחד של ארוחת ערב. משם השם התפשט למשקי בית אחרים ובסופו של דבר לספרי הבישול.

המנה כנראה לא נקשרה לארוחת חג המולד עד שנות ה-70.

קישורים חיצוניים
----------------

* מתכון, באתר ica.se

הערות שוליים
------------

1. ↑  Webb, Loios Sinaiko (30 באפריל 2011). *Holidays of the World Cookbook for Students: Updated and Revised*. ABC-CLIP. p. 213. ISBN 9780313383939. `{{cite book}}`:  (עזרה)
2. ↑  Kindvall, Johanna (2017). *Smorgasbord: The Art of Swedish Breads and Savory Treats*. Random House. ISBN 9780399579097.
3. ↑  Elmquist, Pernilla. "Janzons Temptation". *pernillaelmquist.com*. Pernilla Elmquist. אורכב מ-המקור ב-10 במאי 2019. נבדק ב-1 במרץ 2020. `{{cite web}}`:  (עזרה)
4. 1 2  "Janssons frestelse". *medlem.spray.se* (בשוודית). Välmatade historier. אורכב מ-המקור ב-19 בספטמבר 2002. `{{cite web}}`:  (עזרה)
5. ↑  "Janssons frestelse—a really tempting sprats casserole". *Swedish Spoon*. 4 בדצמבר 2019. נבדק ב-1 במרץ 2020. `{{cite web}}`:  (עזרה)
6. ↑  "Sprattus sprattus". *fao.org*. Food and Agriculture Organization. נבדק ב-1 במרץ 2020. `{{cite web}}`:  (עזרה)
7. ↑  "Per (Pelle) A Janzon". *Svenskt biografiskt lexikon*. נבדק ב-1 במרץ 2020 – via riksarkivet.se. `{{cite web}}`:  (עזרה)
8. ↑  Kim, Eric (20 בדצמבר 2023). "Jansson's Temptation (Creamy Potato Casserole) Recipe". *NYT Cooking* (באנגלית). נבדק ב-2023-12-21. `{{cite web}}`:  (עזרה)
כתובה מסלובניה
**יהדות סלובניה** היא אחת מקהילות יהדות יוגוסלביה המתקיימת בצפון הבלקן, באזור סלובניה של היום.

העדויות המוצקות הראשונות להגעה מאסיבית של יהודים לאזור סלובניה הן מהמאה ה-12, חלקם דוברי איטלקית וחלקם פליטי מסעות הצלב. בתקופה זו הוקמו קהילות במריבור, גוריציה, קרניולה וקרינתיה.

התפרצות מגפת הדבר במאה ה-14 הביאה לגלי פוגרומים קשים ביהודי סלובניה ובשנת 1515 החל גירוש היהודים מערי סלובניה לכפרים בקצוות המדינה ולהונגריה, איטליה וגרמניה. התהליך נמשך עד לשנת 1816, אז הוקמה "הפרובינציה האילירית" על ידי צרפת בעקבות המלחמות הנפוליאוניות. בתקופה זו שימשה ליובליאנה בירת הפרובינציה והיהודים נהנו משגשוג ופריחה, שנמשכו גם לאחר כיבוש השטח על ידי האימפריה האוסטרו-הונגרית.

בשנת 1910 ישבו בסלובניה כ-190 יהודים אשר תחת השלטון האוסטרו-הונגרי נהנו מזכויות משפטיות שלא זכו להן עד אותה העת.

בעקבות מלחמת העולם הראשונה הפכה סלובניה לחלק משטחה של יוגוסלביה ובין מלחמות העולם שגשגה הקהילה היהודית בסלובניה בעיקר עקב הגירה למדינה. בתקופה זו נבנו בסלובניה בתי כנסת ובתי ספר יהודיים. תהליך זה נפסק בשנת 1941 עם הכיבוש הגרמני. רבים מיהודי סלובניה נשלחו לאושוויץ-בירקנאו וחלקם נלקחו למחנות ריכוז בשטחי איטליה. היו בין היהודים שהצטרפו לפרטיזנים ולמחתרת הסלובנית.

לאחר סוף המלחמה הוקמה קהילה מחודשת בליובליאנה. על פי סקר אחרון משנת 2005, בסלובניה חיו 99 יהודים בשנת 2002. לאחרונה הוקם בית כנסת ומרכז יהודי קהילתי חדש.

ב-1999 הוכתר על ידי הקהילה היהודית הרב אריאל חדד לרבה הראשי של המדינה ותפקידו מוכר על ידי הממשלה. הרב חדד הוא שליח חב"ד בטריאסטה שבאיטליה הסמוכה ומגיע לליובליאנה כמה פעמים בחודש.

ראו גם
------

* בית הכנסת במריבור

קישורים חיצוניים
----------------

ויקישיתוף מדיה וקבצים בנושא **יהדות סלובניה** בוויקישיתוף
* סלובניה, באתר הספרייה היהודית המקוונת
* צבי רותם, מפנקס הקהילות האבודות: היהודים הכפריים בסלאווניה, דבר, 20 באפריל 1973
* התאחדות עולי יוגוסלביה לשעבר בישראל, "נשכחים" - על שואת יהודי יוגוסלביה, באתר Youtube

הערות שוליים
------------

1. ↑  International Religious Freedom Report 2005

| יהדות אירופה |
| --- |
| מדינות | אוסטריה • אוקראינה • אזרבייג'ן • איטליה (סיציליה) • איסלנד • אירלנד • אלבניה • אנדורה • אסטוניה • ארמניה • בולגריה • בלגיה • בלארוס • בוסניה והרצגובינה • בריטניה (גיברלטר • סקוטלנד) • גאורגיה • גרמניה • דנמרק • הולנד • הונגריה • טורקיה • יוון • לוקסמבורג • לטביה • ליטא • ליכטנשטיין • מולדובה • מונקו • מלטה • מקדוניה הצפונית • נורווגיה • סלובניה • סלובקיה • סן מרינו • ספרד • סרביה • פולין • פורטוגל • פינלנד • צ'כיה • צרפת • קפריסין • רומניה • רוסיה • שוודיה • שווייץ • ברית המועצות • יוגוסלביה | אירופה |
| מדינות שההכרה בהן מוגבלת | אבחזיה • קוסובו • צפון קפריסין • דרום אוסטיה • טרנסניסטריה • נגורנו קרבאך |
| אזורים היסטוריים | אשכנז • מזרח אירופה • אוברלנד • אונטרלנד • אלזס • גליציה • טרנסילבניה • קטלוניה • הקרפטים |
**משה וֶרבִּין** (1943 – 21 באוקטובר 2022) היה ראש המועצה המקומית השביעי של רמת השרון.

ביוגרפיה
--------

ורבין נולד ברחובות לשרה ויהושע ורבין.
ורבין למד לתואר ראשון בכלכלה ומדע המדינה באוניברסיטה העברית במסגרת העתודה האקדמית. הוא שירת ככלכלן במטכ"ל, אך בעקבות מלחמת ששת הימים עשה הסבה לחיל השריון ושירת בחטיבה 7. במלחמת יום הכיפורים שימש כקצין אג"ם של אוגדה 146 שנלחמה בקרבות הבלימה והתקפת הנגד הישראלית ברמת הגולן. בהמשך שירת כמח"ט של חטיבה 395. לאחר שהשתחרר מצה"ל ב-1978, עבד בניהול פרויקטים ובשנת 1980 החל לעבוד ברשות שמורות הטבע כמנהל מחוז צפון. בהמשך היה מזכיר של ועדת הפנים ואיכות הסביבה בכנסת. ב-1983 התמודד על ראשות המועצה המקומית מטעם רשימת "רמת השרון אחת" שנתמכה על ידי המערך. בסיבוב הבחירות הראשון זכה ב-39.50% מהקולות, ובסיבוב השני גבר על יריבו, גד פניני, לאחר שזכה בכ-62.7% מקולות הבוחרים.

במהלך כהונתו כראש המועצה הושלמה בנייתו של בית יד לבנים והוקם גן הסלעים הסמוך, והוקם בית הספר לג'אז רימון. מערכת התחבורה במועצה שודרגה, כיכר העצמאות ושדרות ביאליק עוצבו מחדש, נסללו כבישים ומדרכות חדשות ורחובות רבים הוגדרו כחד-סיטריים.

בצד זאת, הצעותיו להקים בית אופרה ולפתור את בעיית הדיור לזוגות צעירים באמצעות יישובם בשומרון לא קודמו. כן התפרסם בשל עימותיו עם מבקר המועצה, שמחה שנקר, שהגיעו עד לכדי פיטורי המבקר ולהתערבותה של מבקר המדינה, מרים בן-פורת. בעקבות עימותים אלה תוקנה פקודת העיריות ב-1990, והוסדרו מחדש הליכי הפיטורים של מבקרי הרשויות המקומיות. בשנת 1986 הוגש נגדו כתב אישום בו נטען שהוא לא הרס מבנה בלתי חוקי אף על פי שנדרש לעשות זאת בצו של בית משפט.

לקראת הבחירות ב-1989 החליט סניף המערך המקומי שלא לתמוך בורבין, אלא באפרים חירם. ורבין התמודד ברשימה עצמאית ("רשימת ורבין"), והפסיד לחירם בסיבוב הבחירות השני, לאחר שקיבל כ-47% מקולות הבוחרים. בשנת 1991 הוא ניסה שוב לקדם את תוכניתו להתיישבות בשומרון, הפעם בעלי זהב.

ב-1993 התמודד בשלישית על ראשות המועצה, אך דורג במקום השלישי עם כ-20% מהקולות. לאחר סיום כהונתו כראש המועצה ניהל חברה להתפלת מים.

הערות שוליים
------------

1. ↑  אל"מ (במיל') משה ורבין, את הנשק הזה אסור היה להסתיר, באתר הארץ, 21 ביולי 2005
2. ↑  חנה פאר, להאט קצב העיור ברמת השרון, דבר, 16 באוקטובר 1983
3. ↑  מקומי - רמת השרון, מעריב, 30 בדצמבר 1985
4. ↑  מקומי - רמת השרון, מעריב, 3 בפברואר 1987
5. ↑  איה אורנשטיין ודליה פלג, משה ורבין ראש מועצת רמת השרון מואשם באי קיום צו הריסה בביתו, מעריב, 23 באפריל 1986
6. ↑  אמנון אברמוביץ', עלי זהב בספר השחור, מעריב, 8 במרץ 1991
7. ↑  הודעה בדבר תוצאות הבחירות למועצה המקומית רמת השרון, ילקוט הפרסומים 4166, עמ' 811–813

| ראשי עיריית רמת השרון  |
| --- |
| 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **כמועצה מקומית** | צבי בנימיני | יצחק כספי | דוד רשף | שמואל חכם | פסח בלקין | מנחם שרמן | משה ורבין | אפרים חירם | גבי פארן |
| 1955-1949 | 1959-1955 | 1961-1959 | 1969-1961 | 1978-1969 | 1984-1978 | 1989-1984 | 1998-1989 | 2002-1998 |
|  |
| **כעירייה** | גבי פארן | יצחק רוכברגר | שירה אבין (ממלאת מקום) | אבירם גרובר | יצחק רוכברגר |
| 2003-2002 | 2013-2003 | 2016-2013 | 2024-2016 | 2024 ואילך |

 |
|  |
| --- |
| 

לחצו כדי להקטין חזרה

לחצו להגדלה

 |
| מפת אומות הממלכה המאוחדת |

החלוקה המנהלית של הממלכה המאוחדת היא מורכבת, רב־שכבתית ולא אחידה. כמדינה, הממלכה כוללת את אנגליה, ויילס, סקוטלנד וצפון אירלנד. לפעמים מתייחסים אליהם כ"אומות הבית" (באנגלית: Home Nations). עם זאת, המסמך שהוגש לארגון האומות המאוחדות מדגיש שהם חלקים של הממלכה אך לא מהווים ישויות מנהליות מהדרגה הגבוהה.

| סמל | שם | בירה | שם בשפת המקור | אוכלוסייה (נכון לשנת 2021) | שטח (קמ"ר) | צפיפות (אוכלוסייה לקמ"ר) |
| --- | --- | --- | --- | --- | --- | --- |
| 1 | אנגליהאנגליה אנגליה | לונדוןלונדון לונדון | England | 56,490,048 | 130,278 | 433.6 |
| 2 | ויילסויילס ויילס |  קארדיף | Wales | 3,107,494 | 20,735 | 149.9 |
| 3 | סקוטלנדסקוטלנד סקוטלנד |  אדינבורו | Scotland | 5,479,900 | 77,925 | 70.32 |
| 4 | צפון אירלנדצפון אירלנד צפון אירלנד |  בלפסט | Northern Ireland | 1,903,175 | 13,562 | 140.3 |

היסטוריה
--------

מפת חלוקה מנהלית
המבנה הנוכחי הוא תוצאה של איחוד שבוצע במספר שלבים.

בשנת 1707 הוקמה ממלכת בריטניה הגדולה כתוצאה מהסכם בין הממלכות העצמיות של אנגליה וסקוטלנד בהתאם לחוקי האיחוד של 1707 שהיו בתוקף עד לשנת 1800. בשנה זו נכנס לתוקף חוק האיחוד של 1800 והוקמה הממלכה המאוחדת של בריטניה הגדולה ואירלנד.

בשנת 1922 קיבלו 26 מ־32 המחוזות של אירלנד הכרה כמדינה העצמאית וכתוצאה מכך הוקמה הממלכה המאוחדת הנוכחית. (והמדינה אירלנד לצידה, הקרויה על שם האי אשר היא מהווה את מרבית שטחו)

ויילס היא חלק מהממלכה המאוחדת כתוצאה מחוקי ויילס 1535–1542.

ראו גם
------

* האיים הבריטיים
* אזורי אנגליה

קישורים חיצוניים
----------------

ויקישיתוף מדיה וקבצים בנושא **ארצות הממלכה המאוחדת** בוויקישיתוף

הערות שוליים
------------

1. ↑  UNITED KINGDOM: Countries and Major Cities
**גיא ארז** הוא פזמונאי, מפיק, מלחין ונגן בס מלוס אנג'לס. ארז נולד וגדל בישראל, ועבר ללוס אנג'לס בשנת 1992. שיריו הופיעו בסרטים ובתוכניות טלוויזיה מצליחות, כולל פסקול הסרט זוכה האוסקר "התרסקות", "האנטומיה של גריי" ו"בוורלי הילס 90210". הוא כותב שירים ומפיק בנושא הסדרה של מארוול/דיסני "האוונג'רס: סדרת האנימציה", וקרדיט המלחין שלו כולל את הקליפ הרשמי של נאס"א שהם שחררו לקראת שיגור טלסקופ החלל ג'יימס וב. הוא עבד גם עם אמנים כמו ג'יפסי קינגס, ג'ייסון מראז, מיילי סיירוס, זיגי מארלי ואלן פרסונס.

כתיבת שירים והפקה
-----------------

אחד הלהיטים הראשונים של ארז היה BareNaked של ג'ניפר לאב יואיט, אותו כתב יחד עם מרדית ברוקס. השיר נכנס לטופ 40 של בילבורד בשנת 2002. זה הסב את תשומת הלב לכריסאליס מיוזיק, שהחתימה אותו על חוזה הוצאה לאור, והוסיפה אותו לרשימת כותבי השירים שלהם. במהלך תקופה זו, הוא גם כתב והפיק שירים עם אמנים כמו הולי פאלמר ופי ג'יי אולסון, מה שזיכה אותו בלהיט נוסף בטופ 40 של בילבורד עם הסינגל "Shine On" של ריאן קבררה עבור אטלנטיק רקורדס. ארז גם תרם ככותב שירים ומפיק לשיר הנושא "Shine" מתוך אלבום הסולו השני של סם בטנס מלהקת קייס צ'ויס ו-DVD של ג'יפסי קינגס Live at Kenwood House in London שיצא בשנת 2006. הוא גם כתב יחד עם פרסונס ופי ג'יי אולסון את שני הסינגלים האחרונים של אלן פרסונס, "Fragile" ו-"Do you Live at All".

נגן בס
------

ארז עובד באופן קבוע בנגינת בס כמוזיקאי סשן. הוא לימד נגינת בס באקדמיה למוזיקה של לוס אנג'לס בין השנים 1996 ל-2001. ניתן לשמוע את ביצועי הבס שלו בהקלטות כמו אצל פלורנס אנד דה מאשין, וגם בזמן הופעות חיות כמו עם רנדי קולמן בפתיחה ל-The Who ב- The Hollywood Bowl. החל משנת 2010 ועד 2020 ארז היה נגן הבס של הלהקה The Alan Parsons Live Project. הוא גם ניגן בס באלבום זוכה הגראמי של זיגי מארלי, "Fly Rasta".

קישורים חיצוניים
----------------

* 

* אתר האינטרנט הרשמי של גיא ארז (באנגלית)

* גיא ארז, במסד הנתונים הקולנועיים IMDb (באנגלית)

* גיא ארז, באתר MusicBrainz (באנגלית)

* גיא ארז, באתר Discogs (באנגלית)

* גיא ארז, באתר Songkick (באנגלית)

הערות שוליים
------------

1. ↑  "Crash Movie Soundtrack on Discogs"
2. ↑  Home, NME (באנגלית בריטית)
3. ↑  "Internet Movie Database"
4. ↑  "New York Times"
5. ↑  SVS (2021-10-18). "NASA Scientific Visualization Studio | 29 Days on the Edge". *SVS* (באנגלית אמריקאית). נבדק ב-2024-03-15.
6. ↑  How Guy ‘Boom Da Boom’ Erez made it in LA, The Jerusalem Post | JPost.com, ‏2010-08-04 (באנגלית)
7. ↑  "Miracle by The Alan Parsons Project"
8. 1 2  Guy Erez Songs, Albums, Reviews, Bio & More, AllMusic (באנגלית)
9. ↑  "Alan Parsons Official Site"
10. ↑  "BareNaked by Jennifer Love Hewitt at Discogs"

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 6bb9fb7c-db27-433b-9c1f-14c23b3e2815

 |
**רני קאושינסקי** (נולד ב-14 במרץ 1963, חיפה) הוא מתאגרף ישראלי מקצועי.

ביוגרפיה
--------

קאושינסקי החל להתאמן באומניות לחימה בגיל 25 והתמחה באגרוף תאילנדי, הישרדות ובושידו, ואף זכה באליפות העולם בקרבות חופשיים בתחרות דרקון הזהב שנערכה ברימיני שבאיטליה בשנת 1994.

בהמשך החל קאושינסקי להדריך באגרוף תאילנדי ואימן מתארגפים רבים ביניהם רן נקש ושוקי רוזנצוויג ("האריה הלבן") ואחרים.

בין השנים 1987–2006 ניהל את מועדון החורבה, ובאותו זמן אף פיתח שיטה לשיפור התנהגות אצל ילדים דרך אגרוף תאילנדי והגנה עצמית, דבר שסייע לילדים עם בעיות קשב וריכוז, ולפיתוח ביטחון עצמי. כבר 12 שנים בקאושינסקי צ'י בסטלה מאריס.

תארים
-----

קאושינסקי זכה בתארים ואליפיות שונות, בין היתר זכה ב:

* זכה באליפות תאילנד באגרוף תאילנדי ב־1993
* אלוף העולם בקרבות חופשיים ב־1994 בתחרות דרקון הזהב
* זכה באליפות פריז הפתוחה באגרוף תאילנדי ב־1994
* אלוף הארץ בבושידו 1995
* חגורת זהב באגרוף תאילנדי 2016
* אלוף הארץ באגרוף תאילנדי שנים רבות
* אלוף הארץ בהישרדות שנים רבות
* חגורה שחורה בדניס הישרדות

קישורים חיצוניים
----------------

* רני קאושינסקי, רשימת השמעה, באתר יוטיוב
* הסרט "סיפורו של אלוף" 1999
* אלון פדות, הליגה למניעת הרבצה, באתר ynet, 10 בנובמבר 2007
* "זה הייעוד שלי. הכל הוביל לשם", באתר כלבו – חיפה והצפון, 20 ביולי 2019
סמל הביסמרקיוגנד
**ביסמרקיוגנד** (בגרמנית: **Bismarckjugend**; "נוער ביסמרק") הייתה תנועת הנוער של מפלגת העם הלאומית הגרמנית. התנועה פעלה בין השנים 1922–1933.

היסטוריה
--------

התנועה נוסדה ב-1922 והייתה מיועדת לנערים ונערות בין הגילאים 14–25. הארגון היה בעל אופי צבאי, ונועד לחנך את חבריו לשמרנות ומלוכנות. הארגון נקרא "נוער ביסמרק" על שם אוטו פון ביסמרק. בית ביסמרק העניק הסכמה רשמית לשימוש בשם. בשנותיו הראשונות לא זכה הארגון לפופולריות רבה. מפלגת העם הלאומית הגרמנית הייתה מזוהה בעיקר עם ערכי הדור הישן, ופחות הצליחה לקרוץ לדור הצעיר. עם זאת, בהדרגה הצליחה המפלגה להפיץ את רעיונותיה הלאה, וב-1928 כבר היו לביסמרקיוגנד 800 סניפים בכל רחבי גרמניה, אשר בהם היו חברים 42,000 נערים ונערות. הביסמרקיוגנד היה תנועת הנוער השנייה בגודלה בגרמניה, אחרי הנוער העובד הסוציאליסטי של המפלגה הסוציאל-דמוקרטית של גרמניה. באותה שנה ערך הארגון טקס אזכרה בפרידריכסרוה לציון יום השנה ה-30 למותו של ביסמרק.

עיקר ההתגייסות לארגון הייתה באזורים פרוטסטנטיים בצפון. בדרום הקתולי זכה הארגון לתמיכה פחותה. מרבית חניכי הארגון היו בני המעמד הגבוה, או אפילו האצולה. מקרה חריג היה הסניף הגדול של הארגון בברלין אשר היה מורכב רובו ככולו מבני מעמד הפועלים. ב-1933 נחתם הסכם בין המפלגה הנאצית למפלגת העם הלאומית, אשר במסגרתו התפרקה מפלגת העם הלאומית. ב-1935 הוצאו מחוץ לחוק כל תנועות הנוער בגרמניה למעט ההיטלריוגנד, ולבישת מדי הביסמרקיוגנד הפכה לעבירה פלילית.

לקריאה נוספת
------------

* Michael Burleigh, Wolfgang Wippermann: The Racial State: Germany, 1933–1945. Cambridge University Press, Cambridge [England] 2002, S. 228.
* Martin Kitchen: A History of Modern Germany, 1800–2000. Blackwell, Malden, Massachusetts 2006.ג
* Larry Eugene Jones, James N. Retallack: Elections, Mass Politics, and Social Change in Modern Germany: New Perspectives, German Historical Institute, Washington, D.C. 1992, S. 354.
* Robert Gerwarth: The Bismarck Myth: Weimar Germany and the Legacy of the Iron Chancellor. Oxford historical monographs. Clarendon Press, Oxford 2005, S. 106–107.

קישורים חיצוניים
----------------

ויקישיתוף מדיה וקבצים בנושא **ביסמרקיוגנד** בוויקישיתוף
**אישטוואן אנטל** (בהונגרית: **Antal István**; בודפשט, 27 בינואר 1909 – בודפשט, 25 בספטמבר 1978) היה פסנתרן ומורה למוזיקה יהודי-הונגרי.

קורות חיים
----------

אישטוואן אנטל נולד במשפחה יהודית כבנם של המתמטיקאי מרק אנטל ושל סרנה וינטרניץ ואחיו הצעיר של המשורר יאנוש אנטל. הוא הופיע לראשונה בציבור בנגינה על פסנתר ביולי 1922 בקלוז'. למד באוניברסיטה למוזיקה ואמנויות הבמה של וינה בשנת 1925 ולאחר שסיים את לימודיו שם נסע לברלין. שם סיים את לימודי האמן שלו כתלמידו של לאוניד קרויצר. במרץ 1936 ערך את קונצרט הבכורה שלו בבודפשט בוויגאדו (ויגאדו מתורגם בדרך כלל כ"מקום לשמחה"), בשנה שלאחר מכן התיישב בבירת הונגריה. הוא למד ניתוח צורות והרכבה אצל אישטוואן שטראסר ולאו ויינר.

משנת 1945 היה מורה ב"בית הספר הלאומי למוזיקה" ומשנת 1948 באקדמיה למוזיקה ע"ש פרנץ ליסט. מיד לאחר סיום מלחמת העולם השנייה הצטרף לחיי הקונצרטים המקומיים והבינלאומיים. בשנת 1948 נסע לשוודיה במלגת לימודים. הוא המשיך באמנויות הבמה ובפעילויות ההוראה שלו עד מותו. הקונצרט האחרון שלו היה ב-12 ביוני 1978.

הרפרטואר שלו כלל יצירות מאת באך, בטהובן, שוברט, פרנץ ליסט, בלה ברטוק ופסנתרנים הונגריים בני התקופה. הוא הציג את הסוויטה של אנטל מולנאר שמונה היצירות לפסנתר של ג'רג' קורטג, את סונטינה של אנדרה סרבנסקי, את הקונצ'רטו לפסנתר מס' 3 של פאל קדושה, את הסונטה לכינור ולפסנתר של רז'ה שוגאר ואת הקונצ'רטו לפסנתר של זולטאן הורושינצקי.

הוא היה בחבר השופטים בכמה תחרויות מוזיקה בינלאומיות והיה חבר מייסד של אגודת ליסט בבודפשט וחבר אגודת שופן בווינה ובוורשה. נגינתו האמנותית נשמרה במספר תקליטים. אשתו, דורה סוקולאי (אנטל), הייתה מנהלת המוזיקה של חברת התקליטים ההונגרית. בנם הוא המנצח והחלילן מתיאש אנטל.

פרסים והוקרה
------------

* צלב האבירים של פולוניה רסטיטוטה (1946)
* פרס פרנץ ליסט (1954)
* פרס האמן המצטיין (1955)

קישורים חיצוניים
----------------

ויקישיתוף מדיה וקבצים בנושא **אישטוואן אנטל** בוויקישיתוף

* אימרב הרגיטאי: הפסנתרן אישטוואן אנטל, פרופסור של האקדמיה למוזיקה תיזת DLA
* אישטוואן אנטל, באתר האקדמיה למוזיקה
* Nevpont.hu
* אילדיקו להוטקה: חמש עשרה שנה בראש המקהלה הלאומית (הממלכתית) - מתיאש אנטל
* http://hazaiporta.hu/index.php?url=uriakartya.php&ther\_id=2640
* BaCi: רגעים שקטים מהתקופה הסוערת של ספרות הפסנתר (אישטוואן אנטל מנגן את ליסט) = קפה מומוש 24 באפריל 2009
* אישטוואן אנטל, באתר "Find a Grave" (באנגלית)

הערות שוליים
------------

1. ↑  "Születési bejegyzése a Budapest VII. kerületi polgári születési akv. 302/1909. folyószáma alatt".
2. ↑  "Szülei házasságkötési bejegyzése a Budapest VIII. kerületi polgári házassági akv. 716/1905. folyószáma alatt".

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb13890816d (data)
* GND: 173754643
* ISNI: 0000 0000 5564 7291
* LCCN: n2003102351
* NKC: mzk2003202757
* NLP: a0000002645765
* RERO: 02-A018772738
* SUDOC: 189218037
* VIAF: 23980151
* WorldCat: lccn-n2003102351

 |
**פייר פינצ'יק** (**פנחס סגל**; ברוסית: **Пьер Пинчик P'yer Pinchik**; ‏ 1893-1900 במחלוקת – 7 בינואר 1971) י בטבת תשל"א היה חזן, זמר ומלחין פרקי חזנות ושירים עממיים ביידיש.

ביוגרפיה
--------

סגל נולד בעיר קייב שבדרום-מערב האימפריה הרוסית (אוקראינה). בילדותו למד בישיבה בעירו, ובהמשך למד בקונסרבטוריון פסנתר ופיתוח קול. בתחילה היה זמר שירי-עם, וערך בחסות ומימון הממשלה הסובייטית מסעות קונצרטים, תחת השם "פייר פינצ'יק", שם הבמה שבו התפרסם.

בשנת 1923 התקבל כחזן בבית הכנסת בלנינגרד שם כיהן עד 1926. בשנת 1927 נסע להופיע בארצות הברית והשתקע שם. בארצות הברית לא התחייב לבית כנסת קבוע, והופיע בבתי כנסת משתנים, באולמות ובבתי מלון בהם אורגנו תפילות לימים הנוראים ולסדרי פסח. משפחתו אף היא הצליחה לצאת מברית המועצות, והשתקעה בישראל. הוא הגיע לארץ לביקורים מפעם לפעם, הופיע בה ואף התפלל בבית הכנסת הגדול בת"א.

קישורים חיצוניים
----------------

* פייר פינצ'יק, באתר MusicBrainz (באנגלית)
* פייר פינצ'יק, באתר Discogs (באנגלית)
* פייר פינצ'יק, דף שער בספרייה הלאומית
* פייר פינצ'יק באתר ארכיון מילקן למוזיקה יהודית
* מאמר על פייר פינצ'יק בעיתון הצופה, מאת עקיבא צימרמן
* האזנה לתקליט של פינצ'יק באתר Judaica Sound Archive של האוניברסיטה האטלנטית של פלורידה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007309842305171
* BnF: cb139919341 (data)
* GND: 140712593
* ISNI: 0000 0001 1697 3307
* LCCN: nr93027712
* MusicBrainz: 86619b36-db87-4995-9916-96e01625a1a5
* NLP: a0000003658941
* VIAF: 107710138
* WorldCat: lccn-nr93027712

 |
**דישון עלוותי** הוא טכניקה להזנת צמחים על ידי דישון נוזלי באופן ישיר על עלוות הצמח, בניגוד להוספת דשן מסורתית שמתבצעת בהגמעה (השקיה). הצמחים מסוגלים לקלוט אלמנטים חיוניים דרך העלים.

הקליטה מתבצעת דרך פיוניות העלים וגם באמצעות האפידרמיס.

שינוע האלמנטים בדישון עלוותי יהיה מהיר יותר כאשר הוא נעשה דרך הפיוניות, אך כלל הספיגה יכולה להיות טובה במידה זהה כאשר נעשית דרך האפידרמיס.

בנוסף, הצמחים מסוגלים לקלוט אלמנטים דרך הגבעול.

בעבר סברו כי דישון עלוותי פוגע בעגבניות אך סברה זו הופרכה וכיום דישון עלוותי הוא סטנדרט בחקלאות ונעשה בו שימוש נרחב.

מקורות דישון עלוותי ממקורות ימיים
---------------------------------

 דרך נפוצה לביצוע דישון עלוותי היא באמצעות תערובות שעשויות מצמחי ים בעיקר אצת ים צפוני (אסקופילום נודוסום)
אשר מכילה רבים מיסודות הקורט.
ככל שיותר מאלמנטים אלו נזקקים, כך קשה יותר לאזן את נוכחותם באדמה.
אצת ים צפוני מכילה גם הורמונים צמחיים שנחשבים מועילים להתפתחות חלקי הצמח השונים - העלים, הפרחים והפירות.
השימוש בתמציות אצות נפוץ בקרב מגדלי  גידולים אורגניים המעדיפים להימנע משימוש בהורמונים סינתטיים.

יעילות
------

H.B Tkey היה ראש המחלקה לחקלאות באוניברסיטת מישיגן בשנות החמישים.

בעבודתו עם S.H Wittwer הם הוכיחו את יעילותו של הדישון העלוותי.

באמצעות יישום של זרחן ואשלגן  רדיואקטיביים לעלוות הצמחים ושימוש במונה גייגר לאיבחון הקליטה, השינוע והשימוש של הצמחים בדשן.

שינוע הדשן בצמח נעשה בקצב של כ־30 ס"מ לשעה לכל חלקי הצמח.

מיצוי מעלי הצמחים יכול להיבחן באמצעות רפרקטומטר: אם לאחר הדישון העלוותי כמות האור המוחזר עולה באופן משמעותי, הדבר מעיד כי חלק מן החומרים המזינים נספגו.

ריסוס מועשר יכול לעזור לחומרים המזינים להיצמד לעלים ולייעל את החדירה.

יישום
-----

דישון עלוותי נעשה לרוב בשעות הערב, זאת מכוון שחום גורם לפיוניות של זני צמחים מסוימים להיסגר, דבר המפחית את הספיגה ויעילות הדישון.

ביבליוגרפיה
-----------

* פטר דונלן. דישון עלוותי, אמא אדמה. חדשות מאי\יוני 1988.
* רוברט ל מיקלסן. היכן מתאים הדישון העלוותי? מגזין תזונת הצמח היום
* המוסד הבינלאומי לתזונת הצמח (IPNI) אביב 2008 מס.3

לקריאה נוספת
------------

* קריאה אודות דישון עלוותי אורגני באצות ים צפוני (KELP) באתר גרו שופ
* קריאה אודות שילוב חומציות הומיות עם תוספי אצות לדישון עלוותי (אורכב 10.02.2016 בארכיון Wayback Machine) באתר גרו שופ

|  |  |
| --- | --- |
| בקרת זהויות עריכת הנתון בוויקינתונים | 
* LCCN: sh85049643

 |
**טיטאניס** (שם מדעי: ***Titanis***) הוא סוג עוף טורף ענקי נכחד ממשפחת הפורוסרקוסיים שחי לפני 4.9–1.8 מיליון שנה. הטיטניס קיבל את שמו מהטיטאנים של המיתולוגיה היוונית, עקב מראהו הענקי.

בניגוד לרוב בני משפחתו הדרום אמריקאים, התפתח הטיטאניס באמריקה הצפונית (בדרום ארצות הברית) כתוצאה מההחלפה האמריקאית הגדולה. מאובניו נמצאו בשלושה מקומות שונים בפלורידה, ומאובן מטקסס.

הטיטאניס הזכיר במראה את הפורוסרקוס, אך היה בעל צוואר עבה יותר. הוא הגיע לגובה 2.5 מטרים ושקל מעל 150 קילוגרם. לא נמצאה גולגולת, אך ככל הנראה היה בעל מקור גדול עם קצה מעוקל ובעל ציצה קצרה בקצה ראשו. הרגליים היו גדולות וחזקות ומיועדות לריצה. ייתכן שהגיע למהירות של 65 קמ"ש, אך ביחס לבני משפחתו היה איטי ומגושם יותר.

הטיטאניס הוא העוף היחיד ממשפחת הפורוסרקוסיים שעבר את מצר פנמה ושרד. אך לפני כן עופות קרובים ממשפחת הבטורניטיים עברו לאמריקה הצפונית, ושני סוגים במשפחה הגיעו לגובה שני מטרים - הבטורניס והפרקראקס. בני משפחה זו נכחדו 15 מיליון שנה לפני שהוא הגיע לאמריקה הצפונית והם מעולם לא נפגשו, אם ככל הנראה היו קרובים.

למעשה היה הטיטאניס האחרון שבבני משפחתו והוא נכחד לפני כשני מיליון שנה. הסיבה להכחדתו הייתה ככל הנראה תחרות עם טורפים, כגון הסמילודון ומיני זאבים ודובים קדומים, אך לא מהאדם, אשר הגיע לאמריקה לפני כ-10,000 שנה.

בתרבות
------

הטיטאניס הופיע בסדרות "טורפים פרהיסטוריים", "פלאווורלד" ו"מפלצות חוזרות לתחייה".

קישורים חיצוניים
----------------

ויקישיתוף מדיה וקבצים בנושא **טיטאניס** בוויקישיתוף
* טיטאניס, באתר GBIF (באנגלית)
**הישאם לאיוס** (בערבית: **هشام ليوس**; נולד ב-13 בנובמבר 2000) הוא כדורגלן ערבי-ישראלי, המשחק בעמדת החלוץ בהפועל תל אביב מליגת העל ובנבחרת ישראל הצעירה עד גיל 21.

קריירת מועדונים
---------------

לאיוס נולד בכפר מעיליא, ישראל, למשפחה ערבית-נוצרית. אחיו הוא סוכן השחקנים, רוני לאיוס.

הוא גדל בקבוצת הנוער של בני סכנין, ובעונתו השנייה בקבוצה הפך לאחד השחקנים המרכזיים והוביל את הקבוצה לדירוג השיא שלה, מקום שלישי בליגת העל לנוער. אחרי שסיים את גיל הנוער הוחתם על ידי קבוצת קרפטי לבוב האוקראינית, שם הספיק לשחק שמונה משחקים בלבד לפני שהקבוצה התפרקה וירדה לליגה השלישית, מה שגרם לו לחזור מיד לישראל. בשתי העונות הבאות (2021/2020 ו-2022/2021) שיחק לאיוס בקבוצת מ.ס. כפר קאסם, בה רשם 51 הופעות וכבש 10 שערים.
הצלחתו במועדון מ.ס. כפר קאסם הובילה להחתמתו ביוני 2022 לשלוש שנים על ידי מועדון ליגת העל, הפועל תל אביב, ששילם עבורו 700 אלף שקל.

קריירה בינלאומית
----------------

הצלחתו במועדון מ.ס. כפר קאסם - הובילה גם לזימונו לנבחרת ישראל הצעירה עד גיל 21, עמה ערך הופעה בכורה בשנת 2021, ולו 9 הופעות במדיה.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu
* נדב צנציפר, הדריבליסט ממעיליא: הכוכב העולה של הפועל ת"א, באתר ynet, 7 בספטמבר 2022

הערות שוליים
------------

1. ↑  נדב צנציפר, שגיב יחזקאל: "אמרתי לאלונה שזה העתיד של המשפחה שלי" | ריאיון בלעדי, באתר ynet, 18 בספטמבר 2023
2. ↑  ההתאחדות לכדורגל בישראל - שחקני נבחרות - השאם ליוס, באתר www.football.org.il
**רז כהן** (נולד ב-11 בנובמבר 1994) הוא כדורגלן ישראלי המשחק בעמדת הקשר בהפועל עירוני עפולה.

קריירה
------

כהן התחיל את הקריירה שלו במחלקת הנוער של הפועל כפר סבא. ב-29 באוגוסט 2011, בטרם הגיע לגיל 17, ערך את הופעת הבכורה שלו בקבוצה הבוגרת של המועדון, בתיקו 0–0 נגד בית"ר תל אביב רמלה במסגרת הליגה הלאומית. בעונה שלאחר מכן שותף בשני משחקי ליגה, בנוסף למשחק אחד בגביע הטוטו, ובמקביל המשיך לשחק בקבוצת הנוער. בעונה העוקבת לא שיחק במדי הקבוצה הבוגרת, אך בעונת 2014/2015 הפך לשחקן סגל קבוע ושותף ב-20 משחקים. ב-2 בינואר 2015 הבקיע את שער הבכורה שלו בקריירה, בניצחון 2–0 על עירוני טבריה, ובתום העונה עלה עם הקבוצה לליגת העל.

במחזור הראשון של עונת 2015/2016 ערך כהן את הופעת הבכורה שלו בליגת העל, כשנכנס כמחליף במשחק מול הפועל רעננה. את שערו הראשון בליגת העל כבש ב-28 בספטמבר 2015, בהפסד 1–3 לבית"ר ירושלים. בסך הכל כבש שער אחד ב-29 הופעות בעונה זו, ובעונת 2016/2017 כבש שער אחד ב-28 הופעות ליגה, ובסופה ירד עם הקבוצה בחזרה לליגה הלאומית. בעונת 2017/2018 כבש שער אחד ב-18 הופעות ליגה, אך בסוף פברואר נותח בעקבות פריקת כתף, ולא חזר לשחק עד תום העונה.

ב-7 ביוני 2018 חתם כהן לארבע שנים בהפועל תל אביב. ב-5 באוגוסט 2018 ערך את הופעת הבכורה שלו במועדון, כשנכנס כמחליף בתיקו 1–1 מול מכבי פתח תקווה בגביע הטוטו. בסך הכל בעונת 2018/2019 ערך 16 הופעות בכל המסגרות, מתוכן 12 בליגה, רובן כמחליף. ב-30 ביולי 2019 כבש כהן את שערו היחיד במדי הפועל תל אביב, בהפסד 2–3 למ.ס. אשדוד בגביע הטוטו. גם בעונת 2019/2020 שותף ב-16 משחקים בכל המסגרות, מתוכם 12 בליגה, ובסופה שוחרר מהמועדון.

ב-9 באוגוסט 2020 חזר כהן לקדנציה שנייה בהפועל כפר סבא.

ב-2 בנובמבר 2021 כהן חתם בהפועל אום אל-פחם ב-3 בפברואר 2022 חתם בהפועל עפולה.

ב-18 ביולי 2022 הצטרף להפועל רמת גן.בעונה שלאחר מכן חזר להפועל עירוני עפולה.

קישורים חיצוניים
----------------

ויקישיתוף מדיה וקבצים בנושא **רז כהן** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר FootballDatabase.eu

הערות שוליים
------------

1. ↑  מאור רחמני, ‏רז כהן נותח וגמר את העונה בהפועל כפר סבא, באתר ONE‏, 1 במרץ 2018
2. ↑  יגאל גולדשטיין, ‏רכש שני להפועל ת"א: רז כהן חתם ל-4 שנים, באתר ערוץ הספורט, 7 ביוני 2018
3. ↑  דורון בן דור, ‏מצאה חיזוק: רז כהן חתם בהפועל כפר סבא, באתר ONE‏, 9 באוגוסט 2020
4. ↑  ירדן בלחסן, ‏רז כהן חתם עד לסיום העונה באום אל פאחם, באתר ONE‏, 2 בנובמבר 2021